醉後放歌
作者：周密
朝代：宋

paragraphs: 冷風如冰月如水，夜久霜寒倚秋桂。
酒樽已眠人未睡，閑與孤蛩各言志。
宇宙寬閑容我輩，千古萬古同一致。
天上人間好惡異，君子小人常倒置。
不願建侯遊萬里，金印紅旗擁千騎。
不願聞雞五更起，衮繡傳呼趨九陛。
惟願擘畫千百歲，坐見無懷大庭氏。
不須結繩與畫地，何者爲愚何者智。
不蠶而衣不耕刈，不暑不寒春洩洩。
有酒如江碧浮蟻，一瓢日日江頭醉。
醉後長歌語流麗，歌聲透天天爲喜。
賜我三元九霞珮，佩之乘風御清氣。
虎豹遁迹鬼神避，意之所之身即至。
竦身蜚出扶摇外，直到天宮三十二。